Είναι Παρασκευή βράδυ και ο Ιλάν Σαλόμ έχει πάει στη Συναγωγή για να προσευχηθεί. Είναι απόλυτα συγκεντρωμένος σε αυτό που κάνει ο 34χρονος Εβραίος. Είναι ντυμένος απλά. Φοράει ένα τζην και αθλητικά. Ο Ιλάν είναι ενεργό μέλος της εβραϊκής κοινότητας αλλά πάνω από όλα όπως λέει, αισθάνεται Γάλλος.

Το γαλλικό υπουργείο εσωτερικών έχει διαπιστώσει πάντως για το 2018 μια κατακόρυφη αύξηση των αξιόποινων πράξεων εναντίον των Εβραίων. Μια αύξηση που φθάνει το 74% και αποτυπώνεται σε 540 αξιόποινες πράξεις. Αυτοί είναι μόνο οι επίσημοι αριθμοί δηλώνει ο Φρανσίς Καλιφάτ, πρόεδρος του Κεντρικού Συμβουλίου των Εβραίων στο Παρίσι. Δεν δηλώνονται όλες οι αξιόποινες πράξεις. Υπάρχει ένας μεγάλος αριθμός αδικημάτων που δεν αναφέρεται.

Οι επιπτώσεις για την εβραϊκή κοινότητα στη Γαλλία είναι ποικίλλες. Πολλοί γονείς σκέφτονται να μην στέλνουν πλέον τα παιδιά τους στα δημόσια σχολεία διότι συχνά γίνονται αντικείμενο χλευασμού.

Η Ντελφίν Ταϊμπ ζει στο 17ο διαμέρισμα του Παρισιού και συναντιέται συχνά τα απογεύματα με άλλους Εβραίους φίλους για καφέ. Δηλώνει πολύ πιο προσεκτική πλέον με αυτά που λέει. «Δεν αναφέρω σχεδόν ποτέ το Ισραήλ ή ότι είμαι Εβραία» τονίζει και συμπληρώνει: «δεν ξέρεις ποτέ ποιόν έχεις απέναντί σου». Μια φορά μάλιστα της φώναξαν στο δρόμο «γύρνα πίσω στο Τελ Αβίβ».

Ο αντισημιτισμός είναι ένα ευρωπαϊκό πρόβλημα

Μετά την επίθεση στο εβραϊκό σουπερμάρκετ στο Παρίσι το 2015 και την επίθεση στο σατιρικό περιοδικό Charlie Hebdo, περίπου 7.000 Εβραίοι εγκατέλειψαν τη χώρα.

Το ένα τρίτο των αντισημιτικών αδικημάτων γενικότερα αφορά υλικές ζημιές, το ένα τρίτο αφορά σωματικές βλάβες και οι υπόλοιπες πράξεις είναι απειλές και εξύβριση, σύμφωνα με την κοινωνιολόγο Νόνα Μάγιερ.

Η Νόνα Μάγιερ πιστεύει πως το φαινόμενο δεν εκδηλώνεται ξαφνικά πιο έντονα αλλά «το καινούργιο είναι πως δεν εκδηλώνεται πλέον μόνο από την ακροδεξιά». Σύμφωνα με τη Γαλλίδα ειδικό, αντισημιτικές τάσεις εκδηλώνονται πλέον και από ακροαριστερούς υποστηρικτές των Παλαιστινίων. Παράλληλα αύξηση του αντισημιτισμού παρατηρείται από κύκλους ακραίου ισλαμισμού ωστόσο η Νόνα Μάγιερ δεν θεωρεί πως τα νέα κύματα μεταναστών συνέβαλαν σε αυτή την κατάσταση.

Τέλος, η Γαλλίδα κοινωνιολόγος θεωρεί πως το θέμα δεν αφορά μόνο τη Γαλλία αλλά ολόκληρη την Ευρώπη. Όσον αφορά όμως τη Γαλλία το φαινόμενο εκδηλώνεται πιο έντονα. Ο νούμερο ένα εχθρός είναι ο Μακρόν. Ένας πρώην τραπεζίτης που συγκεντρώνει τα πυρά των «κίτρινων γιλέκων». Του προσάπτουν ότι είναι κοντά στο χρήμα, την εξουσία και τους Εβραίους. Ένας φαύλος κύκλος συνομοσιολογικών θεωριών.

Κάτριν Μάρτενς

Επιμέλεια: Μαρία Ρηγούτσου

